Aldrig i mit liv har jeg oplevet lignende inkompetence. 

Med Yousee går det fint, så længe alt fungerer. Men hvis du først oplever et problem med regningen, signalet, produktet eller andet, så skal du holde fast i hat, briller og tålmodighed, for så bliver det til et cirkus uden lige. 

Jeg har aldrig i mit professionelle liv oplevet så stor inkompetence blandt servicemedarbejdere. Vi taler om, at servicemedarbejderne bevidst siger ting, som ikke er sandfærdige, for at "slippe for sagen". Jeg mener, at det er Servicedirektøren, som burde stå til ansvar for dette, da der her er tale om en kultur, og ikke blot få brodne kar. 

Blot eksempler:
1) Jeg modtager en rykker på en regning. Jeg har altid betalt via PBS, så jeg undrer mig over regningen. Jeg sender et billede af regningen til kundeservice og spørger til regningen. Da ventetiden på mailsvar er lang, vælger jeg at ringe til regningsservice. Medarbejderen fastholder først regningen, men da jeg spørger ind til den, bliver jeg sat på hold, hvorefter medarbejderen vender tilbage, og vil nu kreditere den fulde regning - uden forklaring. I mellemtiden har mailservice svaret. De kan ikke hjælpe, da de skal bruge konto/kundenr, som man finder i højre hjørne på regningen. Altså den regning, som jeg vedhæftet som en fil, hvoraf alle oplysninger fremgår. Dette er et klassisk Yousee kundeservice trick. For at komme igennem mail bunken, så sender man standard mails til kunderne, hvor man beder dem om oplysninger, som kunden allerede har skrevet

2) Kolde viderestillinger: Vær klar til at blive kastet rundt i systemet. En telefonsamtale vil typisk føre til, at man som kunde kommer til at tale med 2-3 medarbejdere, for ingen vil tage ansvaret. Det mest typiske er, at medarbejderen beder dig om at vente, så man tror, at de er i gang med at undersøge noget, og pludselig er der en, som tager telefonen, fordi man er blevet viderestillet, og nu skal starte forfra. 

3) Lederne: Det er svært at komme i kontakt med en leder, hvis man ønsker at klage. Der er mange undskyldninger for, hvorfor man ikke kan tale med dem, og det er nærmest umuligt at få et navn på en leder. Det giver derfor et indtryk af, at det reelt set ikke er en leder, som ringer tilbage, men en kollega, som lader som om, at denne er leder.

4) Jeg skrev til dem på deres facebook mail, for at høre til min sag, men de valgte bevidst at slette mine facebook opslag. Da jeg spurgte til hvorfor de ikke ville lade mine opslag (som var i sober tone) stå på Fb, var der intet svar.

5) Usandheder: Jeg har flere eksempler på, at jeg konkret stiller medarbejderen et spørgsmål "er det korrekt forstået, at jeg ikke skal være hjemme", "er det korrekt forstået, at I ringer til mig kl xx", "er det korrekt forstået, at...", hvor medarbejderen svarer usandt, kun for at få afsluttet samtalen/opgaven

6) I går ringede en medarbejder og nægtede mig en service, selvom en kollega dagen for inden havde tilbudt/lovet mig den. Jeg måtte flere gange bede medarbejderen om at tjekke sit system for flere telefonnotater. Da han endelig lyttede, kunne han se, at jeg havde ret, men altså ikke før, jeg skulle udsættes for hans mistro!

7) Sager hos Teleankenævnet. Hvis man truer med at gå til Teleankenævnet med sagen, så vågner Yousee pludselig op. Så ringer de, følger op og alle problemer kan løses på to sekunder. Men det er altså det, som er opskriften på at få deres kundeservice til at gøre noget. Man skal gå til Teleankenævnet med sin sag. 

Jeg har selv kæmpet med fejl og mangler fra Yousee´s side i 9 måneder nu. Selvom det er let at bebrejde kundeservice og lederne i kundeservice for den overvældende inkompetence og ligegyldighed, som der findes i Yousee´s kundeservice, vil jeg dog mene, at det er en direkte refleksion af Servicedirektøren, idet det kun kan lade sig gøre at have en så transparent inkompetent organisation, fordi Direktøren ikke tager sit ansvar alvorligt og er blind for helt basale og minimale servicekrav. Overalt sidder der helt unge mennesker, som er ansat med det formål at "få bunken ned", så mens tallene ser pæne ud, så er processen tung, langsommelig, og fyldt med fejl. 

Der findes mange alternativer til Yousee, og jeg føler bondefanget til virksomheden, fordi min boligforening har indgået en aftale til en fordelagtig pris. Så vil jeg betale meget mere hver måned, og være fri fra Yousee, eller spare en del penge, og så håbe på at vi her i 9 måned er ved at være ved vejs ende i forhold til Yousees fejæl og mangler.